Κεφάλαιο ΙΙ
Η ανοικτή θάλασσα

     
Είναι αλήθεια ότι η Σύμβαση του Δικαίου της Θάλασσας (εφεξής Σύμβαση 1982)
 ικανοποίησε ένα μεγάλο μέρος των διεκδικήσεων των παρακτίων, κυρίως, κρατών, αφού έθεσαν στη δικαιοδοσία τους μεγάλες ζώνες των παρακείμενων στις ακτές τους θαλασσών. 
  Πιο συγκεκριμένα, τα παράκτια κράτη διεύρυναν την εθνική τους κυριαρχία στα δώδεκα  ναυτικά μίλια (αρ. 3) και ακόμη έθεσαν τα θεμέλια για την οικονομική τους ανάπτυξη με την καθιέρωση του θεσμού της Αποκλειστικής Οικονομικής Ζώνης(αρ. 58), εντός της οποίας παραχωρήθηκαν σ’ αυτά αποκλειστικά κυριαρχικά  δικαιώματα.    Προκειμένου, όμως, να γίνει αυτό, ‘απαλλοτριώθηκε’ ένα μεγάλο μέρος της ανοικτής θάλασσας.

     
Ας σημειωθεί ότι σ’ αυτή την  ‘απαλλοτρίωση’ της ανοικτής θάλασσας συνέβαλλε και η ιδέα της «κοινής κληρονομιάς», παρά τα όποια άλλα πλεονεκτήματα της. Ο Καθηγητής Χ. Ροζάκης αναφέρει σχετικά: « [Η] ελευθερία των θαλασσών φαλκιδεύεται εξαιρετικά και περιορίζεται, στην ουσία, στο συστατικό της στοιχείο της ελευθεροπλοϊας ... δεν πρέπει να διαφεύγει από την προσοχή μας το  γεγονός ότι μια εντατική εκμετάλλευση των γειτονικών θαλασσών από τα παράκτια κράτη, όπως και μια μελλοντική εκμετάλλευση του υποθαλάσσιου πλούτου από ένα διεθνές όργανο ή οργανισμό στους πέρα από την εθνική δικαιοδοσία χώρους («κοινή κληρονομιά της ανθρωπότητας») θα προκαλέσει, αργά ή γρήγορα, πραγματικές επιβαρύνσεις πάνω στην ελευθεροπλοϊα, που θα ’χει συνέπειες στην ομαλή λειτουργία του θεσμού». 

 
Η ανοικτή θάλασσα οριζόταν ανέκαθεν αρνητικά. Έτσι, σύμφωνα με το άρθρο 86 της Σύμβασης 1982 ως ανοικτή θάλασσα - που ας σημειωθεί είναι  ελεύθερη για όλα τα κράτη παράκτια και περίκλειστα - ορίζεται εκείνο το τμήμα της θάλασσας το οποίο δεν περιλαμβάνεται στην Αποκλειστική Οικονομική Ζώνη, στα Χωρικά Ύδατα ή στα Εσωτερικά Ύδατα ενός κράτους, ή στα Αρχιπελαγικά Ύδατα ενός Αρχιπελαγικού κράτους. Από την αρνητική εννοιολογική προσέγγιση της ανοικτής θάλασσας απορρέει το γεγονός ότι η επέκταση των χωρικών υδάτων (έως 12 ν.μ.) και η καθιέρωση της  Αποκλειστικής Οικονομικής Ζώνης (έως 200 ν.μ.) στη Σύμβαση 1982 επέδρασαν αρνητικά στην έκταση της. 


Ο Καθηγητής Brown αναφέρει σχετικά: «[Ε]νώ η Σύμβαση του 1958 όριζε τις ανοικτές θάλασσες σαν τα “τμήματα της θάλασσας που δεν περιλαμβάνονται στα χωρικά και εσωτερικά ύδατα ενός κράτους στο άρθρο 1”, η Σύμβαση του 1982 προχώρησε στον σχετικό περιορισμό τους, αφού το άρθρο 86 όρισε τις ανοικτές θάλασσες ως “τα τμήματα της θάλασσας που δεν περιλαμβάνονται στην ΑΟΖ, τα χωρικά ύδατα ή στα αρχιπελαγικά ύδατα ενός κράτους”. Αν και αρκετές από τις παραδοσιακές ελευθερίες των ανοικτών θαλασσών διατηρήθηκαν εντός της Α.Ο.Ζ., εντούτοις είναι χαρακτηριστική η μετατόπιση από την αρχή της ελευθερίας των θαλασσών προς την αρχή της κυριαρχίας».
 Ανάλογη άποψη διατυπώνει και ο Καθηγητής Κ. Οικονομίδης κατά τον οποίο: «[η] ανοικτή θάλασσα είναι … η μεγάλη αδικημένη από την αναθεώρηση του δικαίου της θάλασσας. Ενώ με το ισχύον δίκαιο αμέσως μετά την αιγιαλίτιδα ζώνη έχουμε την ανοικτή θάλασσα, τώρα με το νέο δίκαιο η ανοικτή θάλασσα, σαν αυτοτελές καθεστώς, αρχίζει μετά τα 200 ν.μ., δηλ. μετά το τέλος της ΑΟΖ Επίσης, η γενική τάση ακολουθεί την οδό του περιορισμού των ελευθεριών της ανοικτής θάλασσας, κυρίως όσον αφορά την αλιεία». 
 

   
 Πράγματι, μετά τρεις αιώνες πλήρους αποδοχής της η αρχή της ελευθερίας των θαλασσών επανεξετάσθηκε.
 Η  Σύμβαση 1982 δεν κατάργησε την αρχή αλλά περιόρισε το πεδίο εφαρμογής της στην θάλασσα και τον αέρα, ‘παραχωρώντας’ το βυθό και το υπέδαφος της ανοιχτής θάλασσας στη νέα αρχή «της κοινής κληρονομιάς της ανθρωπότητας». Τα συστατικά στοιχεία όμως της ελευθερίας των θαλασσών αυξήθηκαν. Έτσι, ενώ η Σύμβαση της Γενεύης του 1958 περιλάμβανε, στη βάση της αρχής της ελευθερίας των θαλασσών για όλα τα κράτη, παράκτια και περίκλειστα, inter alia:

 α. την ελευθερία ναυσιπλοΐας

 β. την ελευθερία αλιείας
 γ.  την ελευθερία τοποθετήσεως υποβρυχίων καλωδίων και σωληναγωγών   

    και

 δ.  την ελευθερία υπερπτήσεως των ανοιχτών θαλασσών, 

η Σύμβαση 1982 περιέλαβε επιπλέον, στην βάση της «κοινής κληρονομιάς», τα εδάφια  (δ) και (στ) στο άρθρο 87 (1), αναγνωρίζοντας αντίστοιχα:

 ε. την ελευθερία κατασκευής τεχνητών νήσων και άλλων εγκαταστάσεων που επιτρέπονται από το διεθνές δίκαιο και 
στ. την ελευθερία επιστημονικής έρευνας.

� The 1982 Law of  the Sea Convention. U.N. Doc. A/Conf./62/122, 7 Οκτωβρίου 1982 ∙ UN Sales No È. 83 V.5, 1983. Η Ελλάδα κύρωσε τη Σύμβαση και τη Συμφωνία (για το Μέρος XI, που αφορά στο Διεθνές Βυθό), με το Ν. 2321/1995 (ΦΕΚ Α΄, 130/23 Ιουνίου 1995). Ενδιαφέρον παρουσιάζει το δεύτερο άρθρο του κυρωτικού νόμου που περιέχει δύο σημαντικές ρυθμίσεις. Η πρώτη αναφέρεται στο «αναφαίρετο δικαίωμα [της Ελλάδος] να επεκτείνει, κατ΄ εφαρμογήν του άρθρου 3 της κυρούμενης Συμβάσεως, το εύρος της χωρικής θάλασσας μέχρι αποστάσεως 12 ν.μ.», ενώ η δεύτερη παρέχει την εξουσιοδότηση, η ρύθμιση αυτή να γίνει με την έκδοση προεδρικών διαταγμάτων μετά από πρόταση του Υπουργικού Συμβουλίου. 


� Είναι, ωστόσο, αλήθεια ότι τα περίκλειστα κατοχύρωσαν δικαιώματα και που συνδέονται κατά βάση με την αρχή της ελευθερίας των θαλασσών (ελεύθερη  διέλευση και πρόσβαση στην θάλασσα) και περαιτέρω την αναγνώριση ενός δικαιώματος συμμετοχής στην εκμετάλλευση των θαλασσίων ζωνών των γειτονικών τους παράκτιων κρατών  αλλά και την ισότιμη συμμετοχή τους στον θαλάσσιο πλούτο της Περιοχής της «κοινής κληρονομιάς της ανθρωπότητας». Βλ. άρθρα 124 -132 Σύμβασης 1982.





� Βλ. Χ. Ροζάκη, Το Δίκαιο της Θάλασσας και η Διαμόρφωση του από τις Διεκδικήσεις των Παράκτιων Κρατών, 1976,  σελ. 253 – 4.


� Βλ. Ε. Brown, The International Law of Sea, Vol.Ι, σελ. 277 – 281.


� Βλ. Κ. Οικονομίδη, Θέματα Διεθνούς Δικαίου και Ελληνικής Εξωτερικής Πολιτικής, 1993, σελ. 33.


� Η νομική βάση της αρχής, τέθηκε για πρώτη φορά από τον Ολλανδό Hugo Grotius  στο έργο του Mare Liberum το 1609. Κατά τον Grotius, η ελευθερία των θαλασσών ήταν άμεση συνάρτηση της ελευθερίας του εμπορίου και ανέφερε χαρακτηριστικά : «Κάθε έθνος πρέπει να έχει ελεύθερους οδούς επικοινωνίας και εμπορίου με κάθε άλλο έθνος». Άμεση συνέπεια της ελευθερίας των θαλασσών, είναι η μη υπαγωγή αυτής στην κυριαρχία κανενός κράτους (res nullius) ή σύμφωνα με άλλη άποψη , η ελεύθερη χρησιμοποίηση αυτής απ’ όλα τα κράτη (res communis)·  H.  Grotius,  Mare  Liberum,  1633  .   J. Colombos,  International  Law of  the Sea, 1967, σελ. 59 . Κ. Ευσταθιάδη, Διεθνές Δίκαιον, τ. Ε΄, Αθήνα , 1976, σελ. 80-2.  Ι. Σπυρόπουλου, Δημόσιον Διεθνές Δίκαιον, 1940, σελ. 178.


� Βλ. άρθρο 87  Σύμβασης 1982.





PAGE  
14

